Foto: Goran Kovačić/Pixsell



OLIVER FRLJIĆ, intendant riječkog HNK-a opet je na pročelje zgrade postavio transparent. Ovaj put njime je odgovorio predsjedniku HDZ-a Tomislavu Karamarku.



Podsjetimo, Karamarko je u nedjelju na stranačkom skupu u Rijeci doživio ovacije stranačkih poslušnika prijeteći da će nakon 8. studenog promijeniti riječko kazalište. "Kazalište koje, nažalost, više nije ni hrvatsko ni narodno, koje je postalo prostor kulturne okupacije u kojemu se izvrgava ruglu hrvatska kultura i hrvatski narod. I to ćemo promijeniti nakon 8. studenoga (…).", uzvikivao je Karamarko.



Dva dana kasnije stigao mu je i odgovor. "Karamarko, dođite na SEX", poruka je koja se vijori sa zgrade HNK-a, a SEX je ime predstave koja premijeru ima 16. listopada. Poslali smo upit Karamarku - Hoće li se odazvati pozivu?

Na Facebook stranici kazališta također je objavljen poziv Karamarku.

Tekst se nastavlja ispod oglasa

"Umjesto uvjeravanja Tomislava Karamarka da daleko bolje od njega znamo što je kultura, pa i ona hrvatska, a o narodu i kazalištu da ne govorimo odlučili smo pozvati ga da smiri živce i dođe u naš HNK na - SEX! Nema vrijedne kulture, pa ni hrvatske, bez dobrog SEXA! Pa nije ni Nikola Šubić Zrinski samo ratovao za domovinu!?



U BOJ, U BOJ! NA SEX, NA SEX! SLOŽNI BRAĆO I SESTRE, SESTRE I SESTRE, BRAĆO I BRAĆO!", stoji u objavi na Facebook stranici kazališta.



"Seksualna energija je nešto što postoji od našeg nastanka i uvijek je bila vodeća sila iako ju neki ljudi pokušavaju sakriti, dok drugi preuzimaju inicijativu i odgovornost. Što nam seks predstavlja i znači, senzualnost i strast ili metodu reprodukcije? Unatoč neospornim i vidljivim promjenama koje se događaju ljudima kroz stoljeća i manifestiraju na razne načine – odjećom, ponašanjem i okruženjem u kojem žive, postoji nešto iskonsko u ljudskoj biti nesklono promjenama, prirodni instinkt koji je nemoguće zatomiti, uvijek ovdje, uvijek prisutan. Možemo stoga promijeniti kostim, šminku i dekor, ali instinktivna, urođena potreba za dodirom i bliskošću ostat će jednaka i nepromijenjena dokle god živimo. Radimo baletnu predstavu u kojoj materijali i prostor surađuju s plesačem. Kako naša odjeća i odijevanje svakodnevno utječu na ljudsko ponašanje i kakav dojam ostavljamo našom odjećom i energijom. Što očekujemo jedni od drugih? Što tražimo ispod odjeće? Koja je granica? Balet HNK istražuje i prikazuje razine i aspekte seksualnosti, u svim njezinim bojama.", stoji u opisu predstave na stranicama HNK Ivana pl. Zajca.